## El flamenc d’Olga Pericet arriba al Rialto amb el seu espectacle ‘Baile sonoro’

*** L’actuació de la *bailaora* i coreògrafa es podrà vore els dies 11 i 12 d’octubre, a les 19:00 hores**

L’Institut Valencià de Cultura (IVC), dependent de la Conselleria d’Educació, Cultura, Universitats i Ocupació, porta este cap de setmana el ball flamenc d’Olga Pericet al Teatre Rialto. El concert es podrà vore els dies 11 i 12 d’octubre, a les 19:00 hores.

El seu espectacle *Baile sonoro* presenta una estampa flamenca clàssica revolucionada per la personalitat artística d’Olga Pericet. Un concert íntim de Pericet acompanyada en la composició musical i guitarra per José Manuel León i en el *cante* per Mercedes Cortés. Una unió de cossos flamencs clàssics en un mateix ball.

Creadora internacional, la *bailaora* i coreògrafa Olga Pericet compartix el seu art amb el públic dels principals festivals i teatres del món. Segons la mateixa artista la seua intenció amb esta obra és “recórrer a l’anomenat ‘recital flamenc’ per a fer-li un nou gir personal dins de l’escena contemporània en la qual viu”.

En 2018 rep el Premi Nacional de Dansa en la modalitat d’interpretació per “la seua capacitat de conjuminar les diferents disciplines de la dansa espanyola, actualitzant-les en un llenguatge interpretatiu amb segell propi” i per “la seua versatilitat escènica i la seua valuosa capacitat de transmissió”.

Gran renovadora del flamenc, molts altres guardons reconeixen el seu domini tècnic, l’harmonia i el preciosisme del seu treball. Entre els més recents, el Premi MAX a la millor coreografia per *La Materia* (2024), el Premi MAX a la millor intèrpret de dansa per *Un cuerpo infinito* (2020), el Premi Extraordinari de Teatre ACE Awards 2016 (Associació de Cronistes d’Espectacles de Nova York); el Premi MAX a la millor ballarina principal per *Pisadas* (2015) o el guardó de l’Ojo Crítico d’RNE (2014).

*Baile sonoro* és un espai de concert dansaire en el qual dos cossos es troben i connecten. Irromp un tercer comunicant-se, movent i transformant el temps, l’espai, la pulsació i donant veu a un *baile sonoro* a tres. L’espectacle està realitzat en col·laboració amb el programa Danza Escena de l’INAEM coordinat per La Red.

Les entrades, entre 8 i 16 euros, estan a la venda en la taquilla del Teatre Principal i el Rialto i en la [taquilla en línia de l’IVC](https://ivc.gva.es/val/ivc-val/baile-sonoro-vv).

Fecha: 10/10/2025